Карэкцыйны занятак (3 клас)

настаўнік-дэфектолаг Пярскевіч А.В.

**Тэма:** Словазлучэнне і сказ

**Задачы:**

1. удасканальваць навык аналізу і сінтазу гукаскладовага складу слова;
2. развіваць уменне накаплення моўнага матэрыялу на аснове вершаваных тэкстаў, самастойнага падбору слоў-прыкмет у адпаведнасці з граматычнымі нормамі;
3. актывізаваць слоўнікавы запас вучняў;
4. фарміраваць навык пабудовы словазлучэнняў і сказаў з дапамогай апорных слоў і простых сінтаксічных канструкцый;
5. удасканальваць навык чытання на аснове незнаёмага тэксту:фарміраваць уменне дзяліць тэкст на часткі (сказы), улічваючы дыферэнцыяцыю сказаў па мэце выказвання;
6. развіваць, удасканальваць навык афармлення вуснай мовы, шляхам авалодвання словазлучэннем, сувяззю слоў у сказе, мадэлямі розных сінтаксічных канструкцый;
7. удасканальваць навыкі моўнай увагі, моўнай памяці, успрымання;
8. фарміраваць навык умення слухаць і чуць субяседніка;
9. выхоўваць любоў да роднага слова, вершам.

**Ход занятку**

**I.Уступная частка**

Арганізацыйны момант

Добры дзень! Пачынае занятак з гульні. Калі вы будзеце згодны з маімі думкамі, кажыце “Так”.

Мову родную шаную. (Так)

На занятку не сумую. (Так)

І выдатна я працую. (Так)

Дэвіз нашага занятку – “Будзем добра працаваць і веды здабываць”.

Малайцы! Настрой у вас добры, і я жадаю вам поспехаў.

А зараз,дзеткі, звярніце ўвагу на дошку. Перад вамі незвычайны камень з надпісам. Давайце прачытаем, што там напісана.

*( на дошцы малюнак камня з надпісам:*

*Налева пойдзеш – што згубіў, не знойдзеш.*

*Направа пойдзеш – нічога не знойдзеш.*

*Прама пойдзеш – веды знойдзеш.)*

Давайце мы з вамі выбярам накірунак, па якім вы хочаце пайсці.

*(дзеці выбіраюць)*

Мне вельмі прыемна, што вы выбралі правільны накірунак. Так як на нашых занятках мы стараемся здабываць больш ведаў, пазнаём новае і невядомае. Спадзяюся, што і сёняшні наш занятак будзе цікавым і карысным.

2.Прыцягванне вучняў да дзейнасці, якая прадбачыцца на занятку.

Не выпадкова мы сёння з вамі апынуліся каля гэтага камня, ён запрашае нас здзейсніць дзіўнае падарожжа. А вось куды, вы даведаецеся, паслухаўшы казку.

(*слайд з чараўніцай Восень*)

“ Жыла –была чараўніца, і звалі яе Восень. Была яна магутнай і капрызнай. Часта мяняла свой настрой. У зачараваным мяшочку *(настаўнік паказвае мяшочак, упрыгожаны асенняй аплікацыяй)* яна берагла сваё галоўнае багацце – чароўную палачку *(дастае палачку і паказвае дзецям).* Менавіта яна дапамагала Восені тварыць цуды. Дакранецца яна да лісточкаў і з зялёных яны ператвараюцца (*слайд з лісточкамі)*

У якія? *( адказы дзяцей)*

Правільна, у чырвоныя, карычневые, барвовыя, лімонныя, жоўта – зялёныя і фіялетавыя.

Дакранецца палачкай да неба – і пачынае неба плакаць.

*(слайд “Дождж”)*

Узмахне палачкай над галавой – наляціць моцны вецер ( *гук ветру*), бязлітасна абарве з дрэў лісточкі і панясе іх далёка, далёка. Яны ляцяць і кружацца. Рознакаляровым дываном кладуцца на зямлю. І вось раптоўны парыў ветру параскідаў свае лісточкі. Давайце паспрабуем прачытаць, куды яны нас сёння запрашаюць?

*( на дошцы ў хаатычным парадку лісты з паперы рознай формы з лічбамі і складамі: 1-пра, 2-гул, 3-ка, 4-ў, 5-а, 6-сен, 7-ні, 8-лес. Чытае адзін вучань і хорам)*

Ну што адпраўляемся на прагулку?

Тады прама пойдзем і там веды знойдзем.

*3. Паведамленне тэмы занятку*

І вось мы з вамі апынуліся ў асеннім лесе*.*

*(слайд “Асенні лес”)*

Раптам у лесе пайшоў дожджык. Давайце з яно кропелек складзём тэму нашага занятку. *( кропелькі, на іх словы :аксз, лосвазулчэнне. На дошку вывешваюцца словы: сказ, словазлучэнне)*

**II.Асноўная частка**

*1.Актуалізацыя ведаў вучняў*

Давайце мы з вамі ўспомнім што мы ведаем пра сказ і словазлучэнне.

*(Слайд пра сказ)*

-З чаго складаецца сказ?

- Як звязаны паміж сабою словы ў сказе?

- Як знайсці ў сказе словы, якія звязаны па сэнсу? ( *па пытаннях)*

*( слайд пра словазлучэнне)*

-Што такое словазлучэнне?

- Ці з’яўляюцца дзейнік і выказнік словазлучэннем?

- Ці выражае словазлучэнне закончаную думку?

*2.Праца над словазлучэннем*

Восеньскі лес заўсёды поўны цудаў. Вось і сёння ён для вас адкрывае свае таямніцы і прапаноўвае свае заданні. Ён хоча, каб вы здагадаліся з якіх дрэў апалі гэтыя лісточкі. Давайце прымацуем ім да таго дрэва, з якога яны апалі і запішам у сшытак (*дзеці запісваюць дату).*

*( дзеці прымацоўваюць пад дрэвамі лісточкі. Косця, гэта які ліст?: бярозавы,кляновы,дубовы,ліпавы).*

* Што мы з вамі запісалі? (*словазлучэнні*)

А цяпер трошкі адпачнём і правядзем пальчыкавую гімнастыку.

*3.Пальчыкавая гімнастыка*

*Вецер паўночны падуў:” С-с-сс”, усе лісточкі*

*З ліпы здзьмуў*

*(пашавяліць пальцамі і падуць на іх).*

*Паляцелі, закружыліся і на зямлю*

*апусціліся.*

*( пакласці рукі на парту)*

*Дожджык стаў па ім грукатаць:*

*“кап-кап-кап, кап-кап-кап”!*

*(пальчыкі стукаюць па парце)*

*Град па ім забіў, лісточкі ўсе наскрось*

*прабіў ( пастукаць кулакамі па парце)*

*Снег потым пацярушыў*

*(плаўныя рухі ўзад-уперад)*

*Коўдрай іх накрыў*

*(далоні моцна прыжаць да стала)*

Давайце напішам, якога колеру лісты ў гэтых дрэў восенню.

Ліпа (ж.р.) якая? Залатая, жоўтая.

Дуб (м.р.) які? Бронзавы.

Клён (м.р.) які? Чырвоны, пунсовы,барвяны.

-Як мы назавём ліпу, дуб і клён адным словам? *(Дрэвы)*

*4.Складанне сказаў са словазлучэнняў. (слайд “Грыбная паляна”)*

Як прыгожа ў лесе восенню! Пярэсты дыван лісця шамаціць пад нагамі. А колькі грыбоў! Духмяныя рыжыкі і жоўтыя апенькі даўно чакаюць грыбнікоў. Давайце мы сёння з вамі пабудзем таксама грыбнікамі. І адшукаем грыбочкі.

*( вучні па чарзе здымаюць грыбочкі)*

* Прачытайце, што напісана на зваротным боку?

*(з галінкі дрэў, з барсучай нары, з-за цёмных хмар, з сухой травы, з вялікага гнязда, з-пад прэлага лісця)*

- Устаўце ў сказ словазлучэнні, якія сюды падходзяць і запішыце яго ў сшытак.

*( на дошцы сказ: З\_\_\_\_\_\_, з-пад\_\_\_\_\_\_ выглядаюць грыбы.*

*З сухой травы, з-пад прэлага лісця выглядаюць грыбы)*

*5.Чытанне незнаёмага друкаванага тэксту.*

Восень – пара адлёту птушак. Як называюцца птушкі, якія адлятаюць на поўдзень? *(пералётныя).* Вельмі сумна, штояны пакідаюць нас і адлятаюць на чужбіну. На развітанне яны вам прынеслі свае заданні.

*( вучні дастаюць птушак з урыўкамі вершаў на зваротным боку. Тэкст надрукаваны)*

-Што прынеслі нам птушкі? *(вершы)*

-Прачытайце.

Не спяшайся, восень Зажурыўся лес шумлівы

Штосьці ад бярозы Зажурыўся лес шумлівы,

Лісце адлятае Дрэвы жаласна шумяць.

Кажуць, у дарозе На галінках, на сучочках

Восень залатая. Зоркі-кропелькі вісяць.

Ты ўсё бліжай, бліжай Не шчабечуць ужо болей

Не спяшайся, восень Птушкі звонкія ў палях,

Ты прыходзь тады ўжо, І не лётаюць вясёла

Як пажнём, пакосім. Матылёчкі на лугах.

(Мар’ян Дукса)

* Вы прачыталі ўрыўкі з вершаў розных аўтараў, кожны з іх па-своему апісвае восень, але ўсіх іх аб’ядноўвае любоў да роднага краю.

*6.Фізкультхвілінка “Асеннія лісточкі”( гучыць музыка)*

Мы лісцікі – асеннія *(рукі ўверх, калыхаць управа-улева)*

На галінках сядзелі *(прысесці, узмахваючы рукамі)*

Дунуў ветрык *( хутка ўстаць, развясці рукамі)*

І мы паляцелі *( лёгкія ўзмахі рукамі)*

Мы ляцелі, мы ляцелі *(лёгкія ўзмахі рукамі)*

І на зямлю ціха селі *(павольна прыселі)*

*7.Работа над сказам. Складанне з дапамогай схемы.*

Звярніце ўвагу на дошку. Запішыце сказ пры дапамозе схемы.

*( на дошцы запісаны словы: ліст, самотна, на верхавіне бярозы, калыхаўся, залаты і схема: Дзе? Як?= які? -. Запіс у сшытак: На верхавіне бярозы самотна калыхаўся залаты ліст)*

*8.Работа з тэкстам. Дзяленне суцэльнага тэксту на сказы.*

*( тэкст надрукаваны)*

Працягваем нашу прагулку па лесе. Ціха… Давайце паслухаем, хто гэта?

Дык гэта ж вавёрачка. Яна нешта нам прынесла *( настаўнік дастае заданне з канверту).* Пастаўце патрэбныя знакі прыпынку ў тэксце.

* Давайце ўспомнім, якія знакі прыпынку ставяцца ў канцы сказа?

*Тэкст: Дзіўныя навіны ў лесе яшчэ ўчора на паляне было досыць грыбоў на хвоях і елках віселі шышкі сёння нічога няма дзе грыбы і шышкі хто іх выкраў гэта вавёрка рыхтуецца да зімы якая запаслівая яна*

-Праверым, што ў вас атрымалася.

**III. Заключная частка.**

*1.Падвядзенне вынікаў*

Вось падыходзіць к канцу наша прагулка па асеннім лесе . Давайце праверым свае веды, адказваючы на пытанні тэсту “Так ці не ?”.

*Тэст “Так ці не?( вучні пацвярджаюць ці адмаўляюць выказаную думку)*

* *Ці праўда, што:*

*Сказ складаецца са слоў? (Так)*

*Дзейнік і выказнік з’яўляюцца словазлучэннем? (Не)*

*Словы ў сказе звязаны па сэнсе? (Так)*

*Словазлучэнні выражаюць закончаную думку? (Не)*

*2.Рэфлексія*

*( у кожнага вучня на парце рознакаляровыя лісцікі клёна)*

А зараз падзяліцеся сваім ураджаннем ад занятка. Калі занятак вам вельмі спадабаўся і вам было цікава працаваць, прымацуйце жоўты лісточак да нашага дрэва. Калі занятак вам не зусім спадабаўся і вы хацелі ў ім што-небудзь змяніць – аранжавы лісточак. А калі занятак быў вам зусім не цікавым – чырвоны лісточак *( дзеці прымацоўваюць лісточкі).*

А мая адзнака вашай працы зашыфравана ў чароўных квадратах.

( *дзеці па чарзе паходзяць да квадратаў і пераварочваюць іх. Чытаюць слова: Малайцы)*

Вось і скончыўся час сустрэчы,

Надышоў развітання час.

Ад шчырага сэрца, сябры дарагія-

Дзякуй вам!